নওগাঁর পণ্যবাহী ট্রাকচালক-হেলপার খুন শ্রমিকদের ৮ ঘণ্টা সড়ক অবরোধ  নওগাঁ প্রতিনিধি: নওগাঁর পণ্যবাহী ট্রাকচালক ও হেলপার খুনের শিকার হয়েছে। শুক্রবার মধ্যরাতে ঢাকা থেকে নওগাঁয় ফেরত আসার সময় সংঘবদ্ধ ছিনতাইকারীরা ট্রাকচালক দেলোয়ার হোসেন (৪৫) ও হেলপার বারিক (৩০)-কে শ্বাসরোধ করে হত্যা করে পণ্য বোঝাই ট্রাক ছিনতাই করে। শনিবার বিকালে বগুড়ার নন্দীগ্রাম থানার রণবাগ এলাকা থেকে পুলিশ নিহতদের লাশ উদ্ধার করে। নিহত দেলোয়ার হোসেনের বাড়ি নওগাঁ সদর উপজেলার হাঁপানিয়া ইউনিয়নের আবাদপুর  গ্রামে এবং হেলপার বারিকের বাড়ি নওগাঁ পৌরসভার চকপ্রসাদ মহল্লায়।  চলতি বছর ৫ মাসের ব্যবধানে এ নিয়ে নওগাঁর ২জন ট্রাকচালক ও ২জন হেলপার ছিনতাইকারীদের হাতে খুনের শিকার হলেন। আবারও নওগাঁ থেকে ছেড়ে যাওয়া ট্রাকচালক ও হেলপারকে খুন করে ট্রাক ছিনতাইয়ের ঘটনায় নওগাঁ জেলাজুড়ে ট্রাকের চালক-হেলপার, ধান-চাল ব্যবসায়ীদের মধ্যে চরম আতঙ্ক ছড়িয়ে পড়েছে। এদিকে, মহাসড়কে ছিনতাইকারীদের হাতে ট্রাকের চালক-হেলপার খুনের ঘটনায় সঙ্গে জড়িত সংঘবদ্ধ ছিনতাইকারীদের গ্রেপ্তার, মহাসড়কে যাতায়াতের সময় ট্রাকচালক হেলপারদের নিরাপত্তা নিশ্চিতকরণ,  মহাসড়কে চলাচলকারী পণ্যবাহী ট্রাকগুলোতে হাইওয়ে পুলিশের মাধ্যমে যথাযাথ নিরাপত্তা প্রদানের দাবিতে গতকাল রোববার সকাল থেকে দুপুর ২টা পর্যন্ত ৮ ঘণ্টাব্যাপী নওগাঁ-রাজশাহী মহাসড়ক অবরোধ কর্মসূচি পালন করেছে নওগাঁর বাস-ট্রাক শ্রমিকরা। এ সময় বিক্ষুব্ধ শ্রমিকরা সড়কে টায়ার জ্বালিয়ে বিক্ষোভ প্রদর্শন করে। সকাল থেকে সড়ক অবরোধের কারণে নওগাঁ সদর উপজেলার হাঁপানিয়া এলাকার উভয় পাশে কয়েক কিলোমিটার জুড়ে যানজটের সৃষ্টি হয়। সাধারণ মানুষ পড়ে চরম দুর্ভোগে।  গতকাল বেলা ২টার দিকে রu200c্যাব ও পুলিশের উপস্থিতিতে নওগাঁ জেলা ট্রাক পরিবহন মালিক  গ্রুপ, নওগাঁ জেলা মোটর শ্রমিক ইউনিয়নের নেতৃবৃন্দের বিক্ষুব্ধ শ্রমিকদের সাথে বৈঠক করে উদ্ভূত পরিস্থিতি সমাধানের আশ্বাস দিলে উত্তেজিত শ্রমিকরা সড়ক অবরোধ তুলে নেয়। রোববার দুপুর ২টার পর থেকে নওগাঁ-রাজশাহী মহাসড়কে সকল প্রকার যানবাহন চলাচল শুরু হয়।    সাভারে ছিনতাই হওয়া ১৮ টন রড দুদিনেও উদ্ধার করতে পারেনি পুলিশ  স্টাফ রিপোর্টার, সাভার থেকে: সাভার বাসস্ট্যান্ডের কাছ থেকে ১৮ টন রড়সহ ট্রাক ছিনতাই হওয়ার দুদিন অতিবাহিত হলেও পুলিশ রডগুলো উদ্ধার করতে  পারেনি। শুক্রবার দিবাগত গভীর রাতে বাসস্ট্যান্ডের কাছে আমিন কমিউনিটি সেন্টারের সামনে থেকে রড় বোঝাই ট্রাকটি ছিনতাই হয়। এ ব্যাপারে শনিবার রাতে ট্রাকচালক নুরুল ইসলাম বাদী হয়ে সাভার থানায় একটি মামলা করেছেন।  মামলার তদন্তকারী কর্মকর্তা সাভার মডেল থানার উপ-পরিদর্শক (এসআই) সজীবুর রহমান জানান, চট্টগ্রামের সীতাকুণ্ড এলাকার সীমা অটো রোলিং মিলস থেকে ১৮ টন রড নিয়ে একটি ট্রাক সাভার বাসস্ট্যান্ডের অপূর্ব স্টিল কর্পোরেশনে শুক্রবার দিবাগত রাত ২টার দিকে এসে পৌঁছে। কিন্তু রাত বেশি হওয়ায় অপূর্ব স্টিল কর্পোরেশন কর্তৃপক্ষ সকালে  মাল ডেলিভারি নেয়ার কথা জানায়। পরে সকাল হওয়ার অপেক্ষায় ট্রাকটি বাসস্ট্যান্ড সংলগ্ন আমিন মার্কেটের সামনে পার্কিং করে রাখে। হঠাৎ গভীর রাত আনুমানিক ৩টার দিকে একদল অস্ত্রধারী ছিনতাইকারী চালক ও তার সহকারীকে জিম্মি করে ট্রাকটি ছিনতাই করার চেষ্টা করে। এ সময় স্থানীয় নৈশপ্রহরীরা এগিয়ে এসে বাধা দেয়ার চেষ্টা করলে স্থানীয় এনএস টিম্বারের দুই জন নৈশপ্রহরীকে ছিনতাইকারীরা কুপিয়ে গুরুতর জখম করে। পরে ছিনতাইকারীরা ট্রাকচালক নূরুল ইসলাম, সহকারী মারফত, আমিন মার্কেটের নৈশপ্রহরী রুস্তম ও স্মরণিকা আবাসিক এলাকার প্রহরী মনিরকে চোখ  বেঁধে অপহৃরণ করে নিয়ে যায়। পরে ছিনতাইকারীরা রডগুলো অন্য একটি ট্রাকে স্থানান্তর করে অপহৃতদের হাত-পা, চোখ বেঁধে নরসিংদী জেলার শিবপুর উপজেলার ভোলানগরের দুর্গম এলাকায় ফেলে রেখে রড নিয়ে পালিয়ে যায়। পরে পথচারীরা তাদের উদ্ধার করে পুলিশে খবর দেয়। তবে রহস্যজনক কারণে আমিন মার্কেটের নৈশপ্রহরী রুস্তম ঘটনাস্থল থেকে পালিয়ে যায়। তদন্তকারী কর্মকর্তা আরও জানান, ট্রাকটি উদ্ধার হলেও ছিনতাইহওয়া রড়গুলোর কোন হদিস পাওয়া যায়নি। এ প্রসঙ্গে সাভার মডেল থানার ভারপ্রাপ্ত কর্মকর্তা (ওসি) মাহবুবুর রহমান ঘটনার সত্যতা স্বীকার করে বলেন,  বিষয়টি নিয়ে ঘাঁটাঘাঁটি না করাই ভাল।    ভোলায় রোগীর মৃত্যুতে ডাক্তার লাঞ্ছিত, চিকিৎসকদের ৭২ ঘণ্টার আলটিমেটাম  ভোলা প্রতিনিধি: ভোলা সদর হাসপাতালে এক রোগীর মৃত্যুকে কেন্দ্র করে শনিবার রাতে কর্তব্যরত ডাক্তারের ওপর হামলা ও মারধরের ঘটনা ঘটে। এ ঘটনার প্রতিবাদ ও দোষীদের দৃষ্টান্তমূলক শাস্তির দাবিতে রোববার থেকে ৭২ ঘণ্টার প্রতীকী কর্মবিরতি, কালোব্যাজ ধারণ ও মানববন্ধনসহ কঠোর আন্দোলনে নেমেছে ভোলা সদর হাসপাতালের চিকিৎসক ও বিএমএ নেতৃবৃন্দ। রোববার দুপুর ২টায় সিভিল  সার্জন কার্যালয়ে এক প্রেস ব্রিফিংয়ে ভারপ্রাপ্ত সিভিল সার্জন ডাক্তার আলাউদ্দিন এসব কথা জানান। এ সময় অন্যান্যের মধ্যে উপস্থিত ছিলেন ভোলা সদর হাসপাতালের আরএমও ডাক্তার মো. শরিফ আহম্মদ, ডাক্তার মিজানুর রহমান (বাংলা মিজান), এনেসথেসিস্ট ডাক্তার মিজানুর রহমান, ডাক্তার মাহমুদুল হাসান, সিভিল সার্জন অফিসের মেডিকেল অফিসার ডাক্তার নিত্যানন্দ চৌধুরী, ডাক্তার ওবায়েদুর রহমান প্রমুখ। এ সময় ডাক্তাররা উপস্থিত সাংবাদিকদের বলেন, শনিবার রাত ১০টা ১০ মিনিটে সদর উপজেলার চরসামাইয়া গ্রামের সিদ্দিক মাতব্বর (৭০) নামের এক বৃদ্ধ হৃদরোগে  আক্রান্ত হয়ে মুমূর্ষু অবস্থায় হাসপাতালে ভর্তি হন। এ সময় জরুরি বিভাগের দায়িত্বে থাকা ডাক্তার মিজানুর রহমান (এনেসথেসিস্ট) প্রয়োজনীয় ওষুধ ও দ্রুত অক্সিজেন দেয়ার কথা লিখে রোগীকে ওয়ার্ডে পাঠিয়ে দেন। ওয়ার্ডে নিয়ে রোগীকে অক্সিজেন দেয়া হয়। এরপর ১০টা ২৫ মিনিটে রোগী মারা যায়। রোগীর মৃত্যুতে উত্তেজিত স্বজনরা ডাক্তার মিজানুর রহমান, আরএমও ডাক্তার শরিফ আহমেদ ও ডিউটিরত নার্সের সঙ্গে দুর্ব্যবহার করে। একপর্যায়ে নিহতের আত্মীয় সোহেলসহ ৪-৫ জন মিলে ডাক্তার মিজানের ওপর হামলা চালিয়ে তাকে মারধর করে। এ ঘটনা শনিবার রাতেই জেলা  প্রশাসক, পুলিশ সুপার ও ভোলা থানার ওসিকে জানানো হলেও পরদিন রোববার দুপুর ২টা পর্যন্ত পুলিশ ঘটনাস্থলে আসেনি। ভারপ্রাপ্ত সিভিল সার্জন ডাক্তার আলাউদ্দিন আরও জানান, এ ঘটনায় দোষীদের বিরুদ্ধে ভোলা থানায় কর্তব্যরত চিকিৎসকের ওপর হামলা ও মারধরের অভিযোগে পৃথক দুটি মামলার প্রস্তুতি চলছে। তিনি আরও জানান, রোববার থেকে আগামী তিন দিন বেলা ১১টা থেকে দুপুর ১টা পর্যন্ত হাসপাতালের বহির্বিভাগে ডাক্তারদের প্রতীকী কর্মবিরতি চলবে। তবে রোগীদের সেবা প্রদান বন্ধ থাকবে না।    শাহজাদপুরে যৌতুকের বলি গৃহবধূ লিবিয়া  সিরাজগঞ্জ প্রতিনিধি: শাহজাদপুরের লিবিয়া খাতুন (৩০) নামের এক গৃহবধূকে যৌতুকের জন্য পিটিয়ে হত্যা করা হয়েছে। শনিবার উপজেলার নরিণা দক্ষিণপাড়ায় এ ঘটনা ঘটেছে। প্রায় ৭ বছর আগে নরিণা দক্ষিণপাড়া গ্রামের তৈয়ব আলী প্রামাণিকের ছেলে জহুরুল হকের সঙ্গে উল্লাপাড়া উপজেলার সেনগাতী গ্রামের রেজাউল করিমের মেয়ে লিবিয়ার বিয়ে হয়। বিয়ের পর থেকে জহুরুল ৫০ হাজার টাকা যৌতুকের জন্য স্ত্রী লিবিয়া খাতুনকে চাপ প্রয়োগ করতে থাকে। শনিবার দুপুরে জহরুল পুনরায় যৌতুকের টাকা দাবি করলে লিবিয়া অপারগতা প্রকাশ করে।  এতে সে ক্ষিপ্ত হয়ে তাকে বেদম মারধর করে। একপর্যায়ে লিবিয়া অজ্ঞান হয়ে পড়লে প্রতিবেশীরা তাকে স্থানীয় চিকিৎসকের কাছে নিয়ে গেলে চিকিৎসক তাকে মৃত ঘোষণা করে। গতকাল সকালে লাশ উদ্ধার মর্গে প্রেরণ করা হয়।   এ ব্যাপারে লিবিয়ার বাবা রেজাউল করিম ঘাতক স্বামী জহুরুল হকসহ ১১ জনের নামে শাহজাদপুর থানায় হত্যা মামলা করেছেন।    জাতীয় পার্টির দুই নেতা জেল হাজতে  শেরপুর প্রতিনিধি: শেরপুরের আদালতে পানিসম্পদ প্রতিমন্ত্রীর গাড়ি ভাঙচুর মামলায় জেলা জাতীয় পার্টির (এরশাদ)  যুগ্ম সম্পাদক মো. জয়নাল আবেদীন এবং জেলা যুব সংহতির সাধারণ সম্পাদক মো. মুরাদুজ্জামান হাজিরা দিতে গেলে আদালত তাদের আটকাদেশ দিয়ে জেলা কারাগারে পাঠিয়েছে। গত বছরের ১লা ডিসেম্বর শেরপুরের কামারের চর এলাকায় বেড়িবাঁধ পরিদর্শনে আসেন পানিসম্পদ মন্ত্রণালয়ের প্রতিমন্ত্রী মো. মাহবুবুর রহমান। এ সময় জেলা জাতীয় পার্টির সভাপতি ও সদর উপজেলার চেয়ারম্যান মো. ইলিয়াছ উদ্দিনকে মঞ্চে না উঠতে দেয়ার জের ধরে জেলা যুবলীগের নেতাকর্মীদের সঙ্গে জাতীয় পার্টির সমর্থকদের সংঘর্ষ বাধে। এসময় উভয় পক্ষের ধাওয়া-পাল্টা ধাওয়া ও ইটপাটকেল নিক্ষেপে  পানিসম্পদ প্রতিমন্ত্রীর গাড়ি ভাঙচুর হয়। সেই সঙ্গে জেলার পুলিশ সুপারসহ সাংবাদিক ও প্রায় অর্ধ শত ব্যক্তি আহত হন। এ ঘটনায় জেলা আওয়ামী লীগের পক্ষ থেকে একটি মামলা দায়ের করা হয়। এতে প্রধান আসামি করা হয় জেলা জাপার সভাপতি ও উপজেলা চেয়ারম্যান মো. ইলিয়াছ উদ্দিনকে। এছাড়া, মামলায় জাপা সমর্থক আরও প্রায় অর্ধশত ব্যক্তিকে আসামি করা হয়। ওই মামলায় আসামিরা উচ্চ আদালত থেকে জামিন নিয়ে আসলে পুলিশ তাদেরকে গ্রেপ্তার করতে পারেনি। পরে আওয়ামী লীগের পক্ষ থেকে ওই জামিন বাতিলের জন্য সুপ্রিম কোর্টে আপিল করলে আদালত আসামিদের লিভ টু আপিল  করতে বলেন। কিন্তু আসামিরা সময় মতো লিভ টু আপিল না করায় উচ্চ আদালতের জামিন বাতিল হয়ে যায়। পরে রোববার তারা জাপার ওই দুই নেতা জেলা ও দায়রা জজ মো. মুরর্শিদ আলমের আদালতে হাজির হলে আদালত তাদের আটক করে জেলা কারাগারে পাঠিয়ে দেয়।    সিরাজগঞ্জে ঢিলেঢালা হরতাল পালিত  সিরাজগঞ্জ প্রতিনিধি: সিরাজগঞ্জ জেলা বিএনপির সাধারণ সম্পাদক ও পৌর মেয়র এড. মোকাদ্দেছ আলীকে গ্রেপ্তারের প্রতিবাদে পৌর শহরে জেলা বিএনপির ডাকা অর্ধদিবস হরতাল গতকাল পালিত হয়েছে। গতকাল সকাল থেকেই শহরে  সিএনজি অটোরিকশা, ইজিবাইক ও রিকশা চলাচল ও সরকারি অফিস-আদালত, ব্যাংক-বীমা ও শিক্ষাপ্রতিষ্ঠানে কার্যক্রম স্বাভাবিক ছিল। তবে এমএ মতিন বাসস্ট্যান্ড থেকে কোন বাস ছেড়ে যায়নি। শহরের অধিকাংশ দোকানপাট, ব্যবসাপ্রতিষ্ঠান বন্ধ ছিল। সকাল থেকে জেলা আওয়ামী লীগ ও বিএনপি কার্যালয়সহ শহরের বিভিন্ন গুরুত্বপূর্ণ স্থানে পুলিশ মোতায়েন ছিল। হরতালের পক্ষে কোন পিকেটারকে রাস্তায় নামতে দেখা যায়নি। বেলা ১২টার পর থেকে সব কিছু স্বাভাবিক হয়ে আসে। প্রসঙ্গত, সিরাজগঞ্জ জেলা বিএনপির সাধারণ সম্পাদক ও পৌর মেয়র এড. মোকাদ্দেছ আলীকে সরকারি কাজে  বাধা প্রদানের অভিযোগে পুলিশের দায়ের করা মামলায় বৃহস্পতিবার রাতে হোটেল সোনারগাঁও থেকে গ্রেপ্তার করা হয়।    জকিগঞ্জে ইভটিজিটারদের হামলায় প্রতিবাদী ৩ যুবক আহত  জকিগঞ্জ (সিলেট) প্রতিনিধি: জকিগঞ্জের জোবেদ আলী উচ্চ বিদ্যালয়ের ১০ম শ্রেণীর দুই ছাত্রীর সঙ্গে বৃহস্পতিবার অশালীন কথাবার্তা বলে উত্ত্যক্ত করে বখাটেরা। প্রতিবাদ করলে কাচারচক গ্রামের কালামিয়ার ছেলে কয়ছর আহমদ, সিকন্দর আলীর ছেলে নুরুল ইসলাম, হাজী সুরুজ আলীর ছেলে আবুল বাসারকে আহত করে বখাটেরা।  আশঙ্কাজনক অবস্থায় আহত নুরুল ইসলামকে সিলেটে ওসমানী মেডিকেল কলেজ হাসপাতালে ভর্তি করা হয়েছে। এ ব্যাপারে স্কুলছাত্রীর পিতা মুক্তিযোদ্ধা আবদুল জলিল বাদী হয়ে উপজেলা নির্বাহী অফিসার বরবারে অভিযোগ দাখিল করেছেন। এছাড়া আহত কয়ছর আহমদ বাদী হয়ে রাজু আহমদ, বখাটে খসরু মিয়া, জাফরুল ইসলাম, এনাম আহমদ, জমির উদ্দিন ও আবদুল মুতলিবের বিরুদ্ধে শুক্রবার জকিগঞ্জ থানায় মামলা করেছেন। মামলার তদন্ত কর্মকর্তা এসআই মহিউদ্দিন জানান, বখাটেদের ধরতে পুলিশ তৎপর রয়েছে। এদিকে ইভটিজিংকারীদের দৃষ্টান্তমূলক শাস্তির দাবিতে গতকাল কাঁচারচক ও গুয়াবাড়ি  এলাকার জনগণের এক সভা কাচারচক গ্রামে অনুষ্ঠিত হয়। সভায় সভাপতিত্ব করেন গ্রামের মুরব্বি শুয়াইবুর রহমান। সভায় বক্তারা বখাটেদের রুখতে স্থানীয় জনগণকে ঐক্যবদ্ধভাবে সামাজিক আন্দোলন গড়ে তোলার আহ্বান জানান। তারা ইভটিজিংকারীদের আইনের মূখোমূখি করে দৃষ্টান্তমূলক শাস্তির জন্য পুলিশের সর্বাত্মক সহযোগিতা কামনা করেন।    সুন্দরবনের দুবলায় ১৫ জেলে অপহরণ  শরণখোলা (বাগেরহাট) প্রতিনিধি: ইলিশ মওসুমের শুরুতেই আবারও বেপরোয়া হয়ে উঠেছে জলদস্যুরা। বঙ্গোপসাগরের তীরবর্তী সুন্দবনের  শরণখোলা রেঞ্জের দুবলা জেলে পল্লীর বেদখালী খাল থেকে দুটি ট্রলারসহ ১৫ জেলেকে ১০ লাখ টাকার মুক্তিপণের দাবিতে অপহরণ করেছে নাছির বাহিনীর সদস্যরা। বন বিভাগ, কোস্টগার্ড ও জেলেদের সূত্রে জানা গেছে, শনিবার বৈরী আবহাওয়ার কারণে দুবলা জেলে পল্লী এলাকায় অবস্থানরত শ শ জেলে ট্রলার নিয়ে বঙ্গোপসাগরে মাছ ধরতে যেতে না পেরে তারা ওই পল্লী এলাকার বেদখালী খালে অবস্থান নেয়। ওই দিন সন্ধ্যায় দস্যু বাহিনী প্রধান নাছিরের নেতৃত্বে ১০-১২ জনের একটি সশস্ত্র দল জেলেদের ওপর হামলা চালায়। এ সময় তারা জেলেদের মারধর করে কয়েক লাখ টাকার মালামাল  এবং দুটি ট্রলার নিয়ে যায়। ১০ লাখ টাকা মুক্তিপণের দাবিতে ১৫ জেলেকে অপহরণও করে। দুবলায় অবস্থানরত জেলে নাছির জানায়, হঠাৎ দুস্যরা আক্রমণ করে আমাদের মারপিট করে মালামাল নিয়ে যায়। এ ব্যাপারে দুবলা স্টেশন কর্মকর্তা অনিল কুমার ও শরণখোলা রেঞ্জ কর্মকর্তা কাশ্যপি বিকাশ চন্দ্র ঘটনার সত্যতা স্বীকার করে বলেন, দুবলা জেলে পল্লীতে অপহরণের ঘটনা ঘটেছে; তবে ট্রলার ও জেলেদের নাম-পরিচয় পাওয়া যায়নি। এ ব্যাপারে কচিখালী কোস্টগার্ড স্টেশন ইনচার্জ পেটি অফিসার আলাউদ্দিন জানান, বিষয়টি তারা জেলেদের মাধ্যমে শুনেছেন তবে বঙ্গোপসাগরে  অত্যধিক তুফান থাকায় তারা উদ্ধার অভিযান করতে পারছেন না।    সাঁথিয়ায় বিয়ে করতে না পেরে কলেজ ছাত্রের আত্মহত্যা  সাঁথিয়া (পাবনা) প্রতিনিধি: প্রেম করে বিয়ে করতে না পেরে আত্মহত্যা করেছে বিদ্যুৎ চক্রবর্তী (২২) নামে এক কলেজ ছাত্র। সে সাঁথিয়া উপজেলার বনগ্রামের সুকুমার চক্রবর্তীর ছেলে। থানা ও পারিবারিক সূত্রে জানা যায়, গত ২৪শে জুন রাতে পরিবারের সদস্যদের সঙ্গে রাতের খাবার খেয়ে বিদ্যুৎ তার ঘরে প্রতিদিনের ন্যায় ঘুমিয়ে পড়ে। পরের দিন সকালে তার ঘরের দরজা না খোলায় তার  মা ডাকাডাকি করতে থাকে। এতে কোন সাড়া-শব্দ না পেয়ে দরজা ভেঙে ঘরে ঢুকে ঘরের ডাবের সঙ্গে শাড়ি দিয়ে ফাঁস নিয়ে আত্মহত্যা করে ডাবে ঝুলতে থাকে তার লাশ। থানা পুলিশকে খবর দিলে থানার এস আই সাইফুল ইসলাম ঘটনাস্থলে পৌঁছে লাশ নামিয়ে সুরতহাল রিপোর্ট তৈরি করেন। বিদ্যুৎ আত্মহত্যা করেছে বলে পুলিশ নিশ্চিত হয়ে লাশটি সৎকারের জন্য অনুমতি দেয়। বিদ্যুতের বাবা সুকুমার জানান, কয়েক দিন থেকে বিদ্যুৎ তার পছন্দের একটি মেয়েকে বিয়ে করবে বলে পীড়াপীড়ি করে। পরিবারের পক্ষ থেকে বলা হয় বিএ পাস করার পর তোর ওই মেয়ের সঙ্গে বিয়ে দেয়া হবে। মেয়েটির  অন্যত্র বিয়ে ঠিক হওয়ায় সে আত্মহত্যা করেছে বলে জানা যায়। বিদ্যুৎ দুলাই ডক্টর জহুরুল কামাল ডিগ্রি কলেজের ডিগ্রির দ্বিতীয় বর্ষের ছাত্র ছিল। একমাত্র সন্তানকে হারিয়ে বিদ্যুতের মা-বাবা পাগলপ্রায়। এ ব্যাপারে ইউডি মামলা হয়েছে।    যে নারী নির্যাতন মামলা নিয়ে তোলপাড়  স্টাফ রিপোর্টার, ব্রাহ্মণবাড়িয়া থেকে: দরজা ঠিকই আছে। অথচ মামলার এজাহারে বলা হলো দরজা ভেঙে ঘরে প্রবেশ করেছিল আসামিরা। মামলার তিন সাক্ষীরও ঘটনা অজানা। আশপাশের কোন লোকই টের পেলো না গৃহবধূর ওপর  পাশবিক নির্যাতনের এত বড় ঘটনাটি। পুলিশ এসে একজনকে ধরে নিয়ে যাওয়ার পরই জানতে পারলো সবাই। তাজ্জব হন পুরো গ্রামের মানুষ। আসামির তালিকায় নাম আছে ৮২ বছর বয়স্ক এক বৃদ্ধের। অবশ্য আশরাফ উদ্দিনের বয়স দেখানো হয়েছে ৪৩ বছর। ভুতুড়ে এই নারী নির্যাতন মামলার ঘটনায় তোলপাড় এখন নবীনগরের বড়াইল গ্রাম। আলোচিত এ মামলার বাদী গৃহবধূ আসমা বেগম। তার স্বামী পুলিশের হাবিলদার আবদুল বাসির। নবীনগর থানায় ১৯শে জুন এ মামলা দায়ের করা হয়। ঘটনা ১৫ই জুন রাতের। মামলার আর্জিতে বলা হয়, ওই রাত সাড়ে ১২টার দিকে নিয়াজ সরকার, আসাবুদ্দিন সরকার, মাসুম সরকার,  আল আমিন সরকার, বাবু সরকার দরজা ভেঙে তার ঘরে প্রবেশ করে। জোর করে চেতনা নাশক ওষুধ খাইয়ে দেয় প্রথমে। এরপর ধর্ষণ করে তাকে। ধর্ষণকারীরা তার ঘর থেকে ৩৫ হাজার টাকাও নিয়ে যায়। মামলার ১ নম্বর সাক্ষী ধর্ষিতার মা রাবেয়া খাতুন, ২, ৩ ও ৪ নম্বর সাক্ষী পাড়া-প্রতিবেশী হাবিবুর রহমান, তার স্ত্রী আসমা বেগম, ভাই জামাল সরকার এবং ৫ নম্বর সাক্ষী পার্শ্ববর্তী সাদেকপুর গ্রামের সেলিম রানা। এর মধ্যে সাক্ষী হাবিবুর রহমান, আসমা বেগম ও জামাল সরকার আদালতে হলফনামা দিয়ে বলেছেন ঘটনাটি কাল্পনিক। এমন কোন ঘটনাই ঘটেনি। তারা পার্শ্ববর্তী  বাড়িঘরের বাসিন্দা হলেও কোন শব্দ পর্যন্ত পাননি। এ অবস্থায় তাদের সাক্ষী করে হেয় ও অপমানিত করা হয়েছে। এদিকে মামলা দায়ের করার পরদিন এসআই সাদেকুল ইসলাম সাদা পোশাকে বড়াইল গ্রামে গিয়ে ক্ষুদ্র শুঁটকি ব্যবসায়ী নিয়াজ সরকারকে গ্রেপ্তার করেন। তখন গ্রামের অনেকে তাকে গ্রেপ্তার করার কারণ জানতে চাইলে দারোগা কোন কিছুই বলেননি। এর একদিন পর এসআই সাদেকুল যান ঘটনার তদন্ত করতে। সেদিনও গ্রামবাসীর কোন কথা শোনেননি। গ্রামের অনেক লোকজন সাক্ষী দিতে এলেও দারোগা ধমক দিয়ে তাড়িয়ে দেন। বাদিনীর বড় বোনের সঙ্গে একান্ত আলাপ করে চলে যান। অবশ্য ওসি  তদন্ত করতে গিয়ে গ্রামের মানুষের কথা শোনেন। সরজমিন ওই গ্রামে গিয়ে বাদিনীকে তার বাড়িতে পাওয়া যায়নি। তার ঘরের যে দরজাটি ভেঙে আসামিরা প্রবেশ করেছিল বলে মামলার এজাহারে উল্লেখ করা হয়েছে সেটিও অক্ষত দেখা যায়। মামলার ২ নম্বর সাক্ষী হাবিবুর রহমান বলেন, আমি বাড়িতেই থাকি না। চট্টগ্রাম থেকে দেড়-দু মাস পর বাড়িতে আসি। মামলার নকল উঠানোর পর জানলাম ঘটনা এবং আমি এর সাক্ষী। বাড়িতে আসার পর বাদিনীর স্বামী বাসির আমাকে ফোন করে বলে, আমার পক্ষে সাক্ষী দিয়ে আমারে বাঁচান। হাবিবুরের স্ত্রী ও ভাইকেও করা হয়েছে এ মামলার সাক্ষী। বাড়িতে  থাকলেও তারা ঘটনা বা সাক্ষী হওয়ার কোন কিছুই জানে না। আরেক সাক্ষী জামাল সরকার বলেন, আমার ঘরের সঙ্গে ঘর। বিড়াল হাঁটলেও শব্দ পায়। কিন্তু ৫টা লোক এসে তারে নিয়া ধস্তাধস্তি করেছে সেটা টের পেলাম না। ১ নম্বর সাক্ষী রাবেয়া খাতুন ২০/২৫ কিলোমিটার দূরের আটলা গস্খাম থেকে খবর পান ঘঁনার। কিন্তু বাসিরের ঘর লাগোয়া ঘরের কেউই জানতে পারলো না। গ্রামের বৃদ্ধ মতিউর রহমান, মনির হোসেন, মসজিদের ইমাম ফারুক মিয়া সরকার, হাজী মজনু মিয়া ও নান্নু মাস্টার বলেন, মাস দেড়েক আগে আবদুল বাসির নিজের জায়গার বাইরে গিয়ে ঘর উঠানোর চেষ্টা করে। বাড়ির  মুরুব্বী মাহফুজ মিয়া সরকার তাতে আপত্তি করেন। তখনই বাদী আসমা পাড়া ঘুরে বলে বেড়ায় জায়গা কেমনে নিতে হয় সেটা আমি জানি। সাদেকপুর গ্রাম থেকে সেলিম নামের এক লোক এসেও হুমকি-ধমকি দিয়ে যায় দেখে নেবে বলে। জানা গেছে, বাসিরের বাবা-চাচা ৩ জনকে সরকার বাড়িতে থাকার জন্য ৯৩ সালের দিকে মৃত আফসার উদ্দিন সরকারের ওয়ারিশরা দুই শতক জায়গা জরিপের সময় রেকর্ড করে দেন। দুই শতকের স্থলে তারা অবৈধভাবে এখন দখল করে রেখেছে ৭/৮ শতক। আরও জায়গা দখলে নিতে গেলে বাধা দেয়া হয়। মামলার তদন্তকারী কর্মকর্তা এসআই সাদেকুল ইসলাম বলেন- মামলার বাদিনীর স্বামী  পুলিশের হাবিলদার। সে চট্টগ্রামে আছে। বাদিনী বাড়িতে একা থাকে। সে একটা এজাহার দিয়েছে। আমরা তদন্ত করে দেখছি। নবীনগর থানার ওসি (তদন্ত) ফুয়াদ হোসেন বলেন, এটি রেপ কেনস। সাধারণ ঘটনা না। ঘটনা রাতের বেলা। হয়তো কেউ টের পায়নি। পুলিশের আইনে তদন্ত না করেও আসামি ধরতে বাধা নেই।    হাজীগঞ্জে ডাকাতদলের আট সদস্য আটক  হাজীগঞ্জ (চাঁদপুর) প্রতিনিধি: চাঁদপুরের হাজীগঞ্জ থানা পুলিশ শনিবার রাত সাড়ে ১০টায় আন্তঃজেলা ডাকাত দলের ৮ সদস্যকে আটক করেছে। ডাকাতির প্রস্তুতিকালে  উপজেলা কালচোঁ (দ.) ইউনিয়নের রামপুর গ্রাম থেকে তাদের আটক করা হয়। হাজীগঞ্জ থানার এসআই মো. আনোয়ার হোসেন আটককৃত ডাকাতদের বিরুদ্ধে ডাকাতির প্রস্তুতি ও অস্ত্র আইনে হাজীগঞ্জ থানায় দুটি মামলা দায়ের করেছেন। আটককৃত ডাকাতরা হলো- চট্টগ্রামের বাঁশখালী উপজেলার মো. শাহাবউদ্দিন ওরফে সাইফুল ইসলাম, নোয়াখালীর সুধারাম থানার সোহাগ ওরফে খোকন, একই থানার আলী আক্কাছ ওরফে বাবুল, কক্সবাজারের চকরিয়া উপজেলার আবুল কালাম, একই উপজেলার নূরুল ইসলাম, চট্টগ্রামের পাহাড়তলির মো. মাহাবুব, একই জেলার সীতাকুণ্ড উপজেলার মো. আরিফ ও মো. শুক্কুর আহমেদ।  জানা গেছে, সোর্সের মাধ্যমে পুলিশ জানতে পারে শনিবার রাত সাড়ে ১০টায় ২০-২৫ জনের সংঘবদ্ধ একদল ডাকাত রামপুর এলাকায় ডাকাতির প্রস্তুতি নিচ্ছে। হাজীগঞ্জ থানা পুলিশ তাৎক্ষণিক এলাকাবাসীর সহযোগিতায় অভিযান চালিয়ে ৮ ডাকাতকে হাতেনাতে আটক করে।    মেহেরপুরে ৭২ ঘণ্টার পরিবহন ধর্মঘট শুরু  মেহেরপুর প্রতিনিধি: দক্ষিণ-পশ্চিমাঞ্চলের শ্রমিক নেতৃবৃন্দের ঘোষণা অনুযায়ী গতকাল সকাল থেকে মেহেরপুরে নতুন করে ৭২ ঘণ্টার পরিবহন ধর্মঘট শুরু হয়েছে। ফলে বাস, ট্রাক ও দূরপাল্লার পরিবহন  চলাচল বন্ধ রয়েছে। এতে যাত্রী ভোগান্তির পাশাপাশি কাঁচামাল নিয়ে বিপাকে পড়েছেন কৃষক ও ব্যবসায়ীরা। প্রতিদিন প্রায় ১৫ ট্রাক কাঁচামাল রাজধানী ঢাকাসহ দেশের বিভিন্ন জেলায় সরবরাহ হয়। এর আগে ১৯শে জুন থেকে শুধু বাস ধর্মঘট চলছিল। শনিবার মেহেরপুর বাসস্ট্যান্ডে এক শ্রমিক সমাবেশে ৭২ ঘণ্টার পরিবহন ধর্মঘটের ঘোষণা দেয় শ্রমিক নেতৃবৃন্দ। এ সময়ের মধ্যে প্রশাসন যথাযথ ব্যবস্থা নিতে ব্যর্থ হলে আগামী ২৯শে জুন বুধবার সকাল ৬টা থেকে খুলনা বিভাগের ১০ জেলায় সব ধরনের পরিবহন চলাচল বন্ধ করে দেয়া হবে বলেও ঘোষণা দেয়া হয়। টানা তিন ঘণ্টা  শ্রমিক সমাবেশ ও দুই ঘণ্টা মালিক সমিতির সঙ্গে বৈঠক করে বাংলাদেশ শ্রমিক ফেডারেশনের কেন্দ্রীয় কমিটির সিনিয়র সহ-সভাপতি ও দক্ষিণ-পশ্চিমাঞ্চলের ২১ জেলার আঞ্চলিক কমিটির সাধারণ সম্পাদক আব্দুর রহিম বকস দুদু এ ঘোষণা দেন।  উল্লেখ্য, গত ৭ই জুন গাড়িতে মাদক রাখার অপরাধে মিনিবাসের সিরাজ নামের সুপারভাইজারকে গ্রেপ্তার করে রu200c্যাব-১২। রu200c্যাবের ডিএডি শফিকুল ইসলাম বাদী হয়ে তার বিরুদ্ধে মামলা দায়ের করেন। তার নিঃশর্ত মুক্তি ও তাকে শারীরিক নির্যাতনের প্রতিবাদে এ ধর্মঘট চালাচ্ছে মেহেরপুর শ্রমিক ইউনিয়ন।    সোনামসজিদ-কামালপুর রাস্তা সংস্কারের দাবিতে ট্রাকচালকদের ধর্মঘট  শিবগঞ্জ (চাঁপাইনবাবগঞ্জ) প্রতিনিধি: সোনামসজিদ বালিয়াদীঘি জিরো পয়েন্ট থেকে পানামার ৫নং গেট পর্যন্ত প্রায় দুই কিলোমিটার রাস্তা সংস্কারের দাবিতে ট্রাকচালকরা পানামার অভ্যন্তরে লোড-আনলোড কার্যক্রম বন্ধ রাখে শনিবার ৬ ঘণ্টা। উপজেলা নির্বাহী কর্মকর্তার সমঝোতায় বিকাল সাড়ে ৩টা থেকে আবারও শুরু হয় কার্যক্রম। জানা গেছে, বালিয়াদীঘি কামালপুর সড়কের পানামার ৫নং গেট পর্যন্ত প্রায় দুই কিলোমিটার রাস্তায় ছোট-বড় ৩৫টিরও বেশি খাদের  সৃষ্টি হওয়ায় পানামা ইয়ার্ডের ভেতর থেকে ওই রাস্তা দিয়ে পণ্য নিয়ে ট্রাক বের হতে পারছে না। গত এক মাসের মধ্যে ১০-১২টি ট্রাক উল্টে যায়। এ ব্যাপারে প্রায় এক মাস আগে এলজিইডির নির্বাহী প্রকৌশলী সৈয়দ শফিউল আলমের সঙ্গে যোগাযোগ করা হলে তিনি উপজেলা প্রকৌশলীকে ওই ভাঙা এলাকায় ব্যাটস ফেলে মেরামত করার জন্য নির্দেশ দেন। কিন্তু গত একমাসেও ওই রাস্তাটি মেরামতের কোন উদ্যোগ নেয়া হয়নি। বাধ্য হয়ে শনিবার বাংলাদেশী ও ভারতের ট্রাকচালকরা ওই রাস্তা মেরামতের দাবিতে সকাল ৯টা থেকে ৩টা পর্যন্ত পণ্য লোড-আনলোড বন্ধ রেখে রাস্তায় ব্যারিকেড  দিয়ে রাখে। এ ব্যাপারে পানামা সোনামসজিদ পোর্টলিংক লিমিটেডের সহকারী নির্বাহী পরিচালক দেলওয়ার হোসেন সাগরের সঙ্গে যোগাযোগ করা হলে তিনি জানান, রাস্তাটি এলজিইডির পানামার কোন দায়দায়িত্ব নেই। অবশেষে উপজেলা নির্বাহী কর্মকর্তা গতকাল সকাল থেকে ওই রাস্তা মেরামতের আশ্বাস দিলে ট্রাকচালকরা তাদের কার্যক্রম শুরু করে।    সরাইল হাসপাতালে জন্মনিয়ন্ত্রণ ইনজেকশন চুরি: ২ গার্ড আটক  সরাইল (ব্রাহ্মণবাড়িয়া) প্রতিনিধি: সরাইল উপজেলা স্বাস্থ্য কমপ্লেক্স ভবনে পরিবার পরিকল্পনা  বিভাগের স্টোর রুমে দুর্ধর্ষ চুরির ঘটনা ঘটেছে। স্টোরে থাকা প্রায় ৩ লাখ টাকা মূল্যের জন্মনিয়ন্ত্রণ ইনজেকশন চুরি হয়। এ ঘটনায় গতকাল দায়িত্বপ্রাপ্ত দুই গার্ডকে আটক করেছে পুলিশ। উপজেলা পরিবার পরিকল্পনা বিভাগের ভারপ্রাপ্ত অফিসার ডা. জুলহাস মিয়া ও স্টোরকিপার শেখ তাহমিনা আক্তার জানান, বৃহস্পতিবার বিকালে অফিস বন্ধ করে যাই। গতকাল সকালে অফিসে এসে স্টোর চেক করে দেখি, জন্মনিয়ন্ত্রণ ইনজেকশন ডিপোপ্রডেরা ৭ হাজার ৭৬১ পিস চুরি হয়েছে। ঘটনার সঙ্গে জড়িত থাকার সন্দেহে গার্ড শাকিল মিয়া (২৫) ও খুরশেদ মিয়া (৩০)কে আটক করা হয়েছে।    কোম্পানীগঞ্জে ২ লাখ টাকা লুট  কোম্পানীগঞ্জ (নোয়াখালী) প্রতিনিধি: কোম্পানীগঞ্জের বসুরহাট বাজারে দিন-দুপুরে জোরপূর্বক দোকানে প্রবেশ করে নগদ টাকাসহ ২ লাখ টাকার মালামাল লুট। ঘটনাটি ঘটেছে গতকাল দুপুর ১২টায় বসুরহাট বাজারের ন্যাশনাল ব্যাংকের নিচে সিটি প্লাজার নিঝুম ফ্যাশনে। থানায় মামলা হয়েছে। ব্যাবসায়ীরা জানান, ও রোববার দুপুর ১২টায় দোকানের মালিকানা দাবি করে মিজানুর রহমান বাবুলসহ আরও ৩/৪ জন বসুরহাট বাজারের ন্যাশনাল ব্যাংকের নিচে সিটি প্লাজার নিঝুম ফ্যাশনে  জোরপূর্বক প্রবেশ করে নিঝুম ফ্যাশনের মালিকের ভাই সালাহউদ্দিন (২০)-কে দোকান থেকে বাহির করে দিয়ে দোকানের ক্যাশে থাকা ১ লাখ ৭৭ হাজার টাকা ও দোকানের ২৩ হাজার টাকার মালামল লুট করে নিয়ে যায়। জানা গেছে, উক্ত দোকানের খরিদসূত্রে মালিক ফোরকান ভূঞা, পিতা- আবদুল হক ভূঞা। উক্ত দোকান নিঝুম ফ্যাশনের মালিক আলাউদ্দিন ভাড়া নিয়ে দীর্ঘদিন ধরে দোকান করে আসছেন। দোকান মালিক আলাউদ্দিন (২৭) জানান, আমি আমার ছোটভাই সালাহউদ্দিনকে দোকানে রেখে বাহিরে গেলে মিজানুর রহমান বাবুল লোকজন নিয়ে আমার দোকানের মালিকানা দাবি করে জোরপূর্বক প্রবেশ করে  নগদ টাকাসহ দোকানের মালামাল লুট করে নিয়ে যায়। এ ঘটনায় দোকানের মালিক আলাউদ্দিন বাদী হয়ে কোম্পানীগঞ্জ থানায় একটি মামলা দায়ের করেছেন।    কুড়িগ্রামে সরকারি মৎস্য খামারের ম্যানেজার আটক  স্টাফ রিপোর্টার, কুড়িগ্রাম থেকে: পোনা ও রেণু বিক্রির টাকা সরকারি কোষাগারে জমা না করে আত্মসাতের অভিযোগে কুড়িগ্রাম মৎস্য খামারের ব্যবস্থাপক রিয়াজউদ্দিনকে পুলিশ আটক করেছে। গতকাল দুপুরে কুড়িগ্রাম শহরের টেক্সটাইল মোড় এলাকার খামার থেকে তাকেসহ ৮ পোনা ব্যবসায়ীকে আটক করে থানায়  নিয়ে আসা হয়।  দীর্ঘদিন ধরে ওই খামার ব্যবস্থাপক পোনা, রেণু বিক্রির সময় পোনা ব্যবসায়ীদের কোন রসিদ না দিয়ে এই টাকা আত্মসাৎ করে আসছেন। গোপন সংবাদের ভিত্তিতে সদর থানার এসআই কফিল উদ্দিনের নেতৃত্বে পুলিশ গতকাল তাকে হাতেনাতে আটক করে। এ সময় আলামতসহ আটক করা হয় আরও ৮ ব্যবসায়ীকে। সংশ্লিষ্ট সূত্র জানায়, সরকারি লক্ষ্যমাত্রার চেয়ে বেশি টাকা পোনা বিক্রি করে ওই কর্মকর্তা তা আত্মসাৎ করে আসছিলেন। পোনা বিক্রির হিসাবও ঠিকমতো সংরক্ষণ করা হচ্ছিল না।   অভিযুক্ত খামার ব্যবস্থাপক রিয়াজ উদ্দিন দাবি করেছেন, বছরে ৩ লাখ ৬০ হাজার  টাকার রেণু ও পোনা বিক্রির লক্ষ্যমাত্রা দেয়া হলেও তা বিক্রি করে পাওয়া যায় না। অনেক সময় পকেটের টাকা দিয়ে সেই ঘাটতি টাকা পূরণ করা হয়। এ ব্যাপারে সদর থানার ভারপ্রাপ্ত কর্মকর্তা জানান, ঊর্ধ্বতন কর্মকর্তাদের নির্দেশ মোতাবেক পরবর্তী ব্যবস্থা নেয়া হবে।    গাইবান্ধায় নির্বাচনী সহিংসতায় নিহত ১  স্টাফ রিপোর্টার, গাইবান্ধা থেকে: গাইবান্ধার গোবিন্দগঞ্জে শনিবার রাতে ইউনিয়ন পরিষদ নির্বাচনোত্তর সহিংসতায় আব্দুস সোবাহান (৫৫) নামে এক ব্যক্তি নিহত এবং দুই পুলিশ  সদস্যসহ ২৬ জন আহত হয়েছে। এছাড়া কয়েকটি এলাকায় বাড়িঘরে হামলা ও ভাঙচুরের ঘটনা ঘটেছে। পরিস্থিতি সামাল দিতে উপজেলার বিভিন্ন এলাকায় ১৭ রাউন্ড চাইনিজ রাইফেল এবং ৭৮ রাউন্ড শটগানের গুলি ছোড়া হয়। আহতদের স্থানীয় হাসপাতালসহ বিভিন্ন ক্লিনিক ও চিকিৎসা কেন্দ্রে ভর্তি করা হয়। নিহত আব্দুস সোবাহান মহিমাগঞ্জ ইউনিয়নের পুনতাইর আমবাড়ী গ্রামের বাসিন্দা। তিনি বিজয়ী চেয়ারম্যান প্রার্থী আব্দুল লতিফ প্রধানের সমর্থক। পুলিশ ও এলাকাবাসী জানায়, হরিরামপুর ইউনিয়নে স্থানীয় সরকারি প্রাথমিক বিদ্যালয় কেন্দ্রে ভোটের ফলাফল ঘোষণা শেষে নির্বাচনী  কর্মকর্তারা উপজেলা সদরে আসার সময় এক সদস্য প্রার্থীর সমর্থকরা তাদের অবরুদ্ধ করে। তারা রাস্তায় গাছের গুড়ি ফেলে সড়ক অবরোধ করে। এক পর্যায়ে তারা হামলা চালিয়ে ব্যালট বাক্স ছিনতাইয়েরও চেষ্টা করে। এ সময় উচ্ছৃঙ্খল লোকজনের হামলায় পোলিং অফিসার আকমল হোসেনসহ ১০ ব্যক্তি আহত হয়। এখানে পুলিশ চাইনিজ রাইফেলের ১১ রাউন্ড গুলি ছুড়ে পরিস্থিতি নিয়ন্ত্রণে আনে। এ সময় ওই কেন্দ্রের পাশে এক চেয়ারম্যান প্রার্থীর বাড়িতেও হামলা ও ভাঙচুর করা হয়।  এদিকে মহিমাগঞ্জে চেয়ারম্যান প্রার্থী গোলাম কাদের মিঠুর সমর্থকরা বিজয়ী প্রার্থী আব্দুল লতিফ  প্রধানের সমর্থকদের ওপর হামলা চালালে ৪ জন আহত হয়। আহতদের মধ্যে তাজেরুল ইসলাম (২৫) ও আব্দুস সোবাহান (৫৫)কে গুরুতর আহত অবস্থায় বগুড়া মেডিকেল কলেজ হাসপাতালে প্রেরণ করা হয়। গতকাল সকালে তাদের মধ্যে আব্দুস সোবাহান মারা যান। নাকাই ইউনিয়নের কালুবাড়ী খুকশিয়া গ্রামে এক সদস্য প্রার্থীর সমর্থকদের ওপর প্রতিপক্ষ হামলা চালিয়ে ৮ জনকে আহত করে। আহতরা সদস্য প্রার্থী আবুল হোসেনের সমর্থক। অপরদিকে শিবপুর ইউনিয়নে বারটিকরী গ্রামে ভোট না দেয়ার অভিযোগে দুই মেম্বার প্রার্থীর সমর্থকরা ৪ সংখ্যালঘুর বাড়িতে হামলা চালিয়ে বাড়িঘর ভাঙচুর ও  মারপিট করে। এতে ৯ ব্যক্তি আহত হয়। আহতদের স্থানীয় হাসপাতালে ভর্তি করা হয়েছে। এ ছাড়া ফুলবাড়ী ইউনিয়নের শাকপালা গ্রামে অপর এক সংখ্যালঘুর বাড়িতে হামলা চালিয়ে ৪ জনকে আহত করা হয়। ভোট গণনা শেষে নাকাই ইউনিয়নে রথেরবাজার এলাকায় পরাজিত এক সদস্য প্রার্থীর সমর্থক রাস্তায় ব্যারিকেড তৈরি করে নির্বাচন কর্মকর্তাদের গতিরোধ করার চেষ্টা করলে পুলিশ ৬ রাউন্ড চাইনিজ রাইফেলের গুলি ছোড়ে। এছাড়া বিভিন্ন ঘটনায় পরিস্থিতি সামাল দিতে ৭৮ রাউন্ড শটগানের গুলি ছোড়া হয়।    মিঠামইনে নির্বাচনী সহিংসতায় আহত ৫০  কিশোরগঞ্জ প্রতিনিধি: কিশোরগঞ্জের মিঠামইনে নির্বাচন-পরবর্তী সহিংসতায় মহিলা, শিশু ও পরাজিত প্রার্থীসহ অন্তত ৫০ ব্যক্তি আহত হয়েছেন। গতকাল সকালে উপজেলার গোপদীঘি ইউনিয়নের বজকপুর গ্রামে নির্বাচনে জয়ী ও পরাজিত দুই মেম্বার প্রার্থীর লোকজনের মধ্যে এ সংঘর্ষের ঘটনা ঘটেছে। প্রত্যক্ষদর্শী ও স্থানীয় সূত্র জানায়, গোপদীঘি ইউনিয়নের ৯নং ওয়ার্ডের দুপ্রার্থী মো. আওলাদ মিয়া ও হাবিবুর রহমান দুলালের বাড়ি বজকপুর গ্রামে এবং তারা একে অপরের প্রতিবেশী। শনিবার অনুষ্ঠিত নির্বাচনে মো. আওলাদ মিয়া ১২৪ ভোটের ব্যবধানে  প্রার্থী হাবিবুর রহমান দুলালের বিরুদ্ধে বিজয়ী হন। ফলাফল ঘোষণার পর রাতে তারা একটি বিজয় মিছিল বের করে। এ ঘটনায় একই ওয়ার্ডের পরাজিত মেম্বার প্রার্থী হাবিবুর রহমান দুলালের লোকজনের বাড়িতে ইটপাটকেল ছোড়ার ঘটনাও ঘটে। এ নিয়ে দুপক্ষের লোকজনের মধ্যে উত্তেজনা থেকে গতকাল সকালে সংঘর্ষের সূত্রপাত হয়। সকাল সাড়ে আটটার দিকে গ্রামের সৈয়দুর রহমানের দোকানের সামনে এ নিয়ে উভয় প্রার্থীর লোকজনের মধ্যে কথা-কাটাকাটি এক পর্যায়ে সংঘর্ষে লিপ্ত হয়। এ সময় উভয় পক্ষ দা-বল্লম-খড়গ ইত্যাদি দেশীয় অস্ত্রে সজ্জিত হয়ে রক্তক্ষয়ী সংঘর্ষে লিপ্ত হয়।  প্রায় ঘণ্টাব্যাপী সংঘর্ষে উভয় পক্ষে মহিলা, শিশু ও পরাজিত প্রার্থী হাবিবুর রহমান দুলালসহ অন্তত ৫০ ব্যক্তি আহত হয়। সংঘর্ষের খবর পেয়ে গোপদীঘি ইউনিয়নের নবনির্বাচিত চেয়ারম্যান নূরুল হক বাচ্চুসহ পার্শ্ববর্তী গ্রামের লোকজন ও পুলিশ এসে পরিস্থিতি নিয়ন্ত্রণে আনেন। এ ঘটনায় এলাকায় চরম উত্তেজনা বিরাজ করছে বলে জানা গেছে। মিঠামইন থানার ভারপ্রাপ্ত কর্মকর্তা মো. জাহাঙ্গীর আলম জানান, উভয় পক্ষে ইটপাটকেলের ঘটনা ঘটেছে। তবে এখনো কোন পক্ষই থানায় অভিযোগ দেয়নি।    সাভারে ৭ প্রার্থীর ৫৫ হাজার টাকা জরিমানা  স্টাফ রিপোর্টার, সাভার থেকে: সাভারে ইউনিয়ন পরিষদ নির্বাচনে আচরনবিধি লঙ্ঘনের অভিযোগের ৭ প্রার্থীকে ৫৫ হাজার টাকা জরিমানা করেছে ভ্রাম্যমাণ আদালত। শনিবার রাতে সাভারের তেতুলঝোড়া ইউনিয়ন পরিষদের দুই চেয়ারম্যান ও এক মেম্বার প্রার্থী এবং বনগাঁও ইউনিয়নের ৪ জন চেয়ারম্যান প্রার্থীকে জরিমানা করা হয়। যাদের জরিমানা করা হয়েছে তারা হচ্ছেন তেতুলঝোড়া ইউনিয়ন পরিষদের চেয়ারম্যান প্রার্থী জামাল সরকার (গরুর গাড়ি) ১০ হাজার টাকা, নুরুল ইসলাম (আনারস) ১০ হাজার টাকা, সদস্য প্রার্থী কুতুব উদ্দিন ৫  হাজার টাকা এবং বনগাঁও ইউনিয়ন পরিষদের চেয়ারম্যান প্রার্থী হাজী জাহাঙ্গীর আলম (জাহাজ) ১০ হাজার টাকা, আবদুর রহমান (তালাচাবি) ১০ হাজার টাকা, জবেদ আলী (গরুর গাড়ি) ৫ হাজার টাকা ও মো. সোহেলকে (দোয়াত-কলম) ৫ হাজার টাকা। ভ্রাম্যমাণ আদালতের নির্বাহী ম্যাজিস্ট্রেট জাহিদ হোসেন পনিরের নেতৃত্বে অভিযানে অংশ নেন উপজেলা নির্বাচন কর্মকর্তা ও সাভার ইউনিয়ন পরিষদ নির্বাচনের রির্টানিং অফিসার মোহাম্মদ মোমিন মিয়া, ঢাকা জেলা সহকারী পুলিশ সুপার (এএসপি) সাহজাহান মিয়া। উপজেলা নির্বাচন কর্মকর্তা ও ইউনিয়ন পরিষদ নির্বাচনের রিটার্নিং অফিসার  মোহাম্মদ মোমিন মিয়া জানান, দেয়ালে রঙিন পোস্টার, স্টিকার, নিষিদ্ধ পলিথিন ব্যাগ ব্যবহার করে পোস্টার ঝুলানো, নিয়মবহির্ভূতভাবে মাইক লাগিয়ে প্রচারণা চালানো, ভোটারদের খাদ্যদ্রব্য বিতরণ করে নির্বাচনী আচরণবিধি লঙ্ঘন করার কারণেই তাদের জরিমানা করা হয়েছে।    দৌলতপুরে ডাকাতের হামলায় ১১ গরু ব্যবসায়ী আহত সাড়ে ৫ লাখ টাকা লুট  দৌলতপুর (কুষ্টিয়া) প্রতিনিধি: দৌলতপুরে ডাকাতের হামলায় ১১ গরু ব্যবসায়ী আহত হয়েছে। গত শনিবার রাতে উপজেলার খলিষাকুণ্ডি মাজার সংলগ্ন এলাকায়  ডাকাতরা গরু ব্যবসায়ীদের ওপর হামলা চালায়। দৌলতপুর থানা পুলিশ জানায়, মেহেরপুরের গাংনী উপজেলার কামারখালী এলাকার ১১ গরু ব্যবসায়ী ট্রাকযোগে গরু কিনতে যাচ্ছিল। তারা ঘটনাস্থলে পৌঁছালে ১৫/১৬ জন ডাকাত ট্রাকের গতিরোধ করে। এসময় তারা ধারালো অস্ত্র দিয়ে ১১ গরু ব্যবসায়ীকে কুপিয়ে জখম করে তাদের কাছ থেকে নগদ ৫ লাখ ৬৬ হাজার টাকা লুট করে নেয়। আহত গরু ব্যবসায়ীরা হলেন- ময়নাল (৫০), আজিজুল (৫৫), হাফিজুল (৩৫), শামীম (২৪), কবির চাঁদ (৫২), ওলিয়াদ (৩০), ছালামত শাহ (২০), রাইদুল ইসলাম (৫১) ও ছাদি মাল (৪২) সহ ১১ জন। এসময় গরু ব্যবসায়ীদের  চিৎকার শুনে পার্শ্ববর্তী খলিষাকুণ্ডি ক্যাম্পের টহলরত পুলিশ সেখানে গিয়ে ধাওয়া করে ডাকাত দীন মোহাম্মদ (২৮), জাহাঙ্গীর হোসেন (৩৫), আলমগীর হোসেন (২৮) ও রাশেদুল ইসলাম (৩২) কে আটক করে।    ধামরাইয়ে পরাজিত চেয়ারম্যান প্রার্থীর বাড়িতে অগ্নিসংযোগ  ধামরাই (ঢাকা) প্রতিনিধি: ধামরাইয়ের সানোড়া ইউনিয়নের পরাজিত চেয়ারম্যান প্রার্থী আবদুর রহমান আছুর উদ্দিনের বাড়িতে শনিবার রাতে দুর্বৃত্তরা অগ্নিসংযোগ করেছে। অগ্নিকাণ্ডে নগদ সাড়ে ৬ লাখ টাকা, ৮০ মণ ধান ও ঘরসহ প্রায় ১৫  লাখ টাকার ক্ষতি হয়েছে। ধামরাইয়ের সানোড়া ইউনিয়নের সাবেক চেয়ারম্যান ও এবারের পরাজিত চেয়ারম্যান প্রার্থী আবদুর রহমান আছুর উদ্দিন জানান, তাকে হত্যা করার জন্যই গত শনিবার সন্ধ্যায় একদল দুর্বৃত্ত মোটরসাইকেল নিয়ে তার মহিষাশী গ্রামের নিজ বাড়িতে অগ্নিসংযোগ করে তাৎক্ষণিক পালিয়ে যায়। আগুন পুরো ঘরে ছড়িয়ে পড়ায় ফায়ার সার্ভিসের কর্মীরা দেড় ঘণ্টা চেষ্টা চালিয়ে নিয়ন্ত্রণে আনেন। এতে ঘরে থাকা নগদ সাড়ে ৬ লাখ টাকা, ৮০ মণ ধান ও ঘরের মালামালসহ প্রায় ১৫ লাখ টাকার ক্ষতি হয়েছে বলে তিনি জানান। এ ঘটনায় ধামরাই থানায় অভিযোগ দেয়া হয়েছে।    বালাগঞ্জে নির্বাচনোত্তর সহিংসতায় আহত ১০  সিলেট অফিস : সিলেটের বালাগঞ্জে ইউপি নির্বাচনোত্তর সহিংসতায় ১০ জন আহত হয়েছেন। আহতদের ৩ জনকে গুরুতর অবস্থায় সিলেট ওসমানী মেডিকেল কলেজ হাসপাতালে ভর্তি করা হয়েছে। শনিবার রাতে উপজেলার পৈলেনপুরে এ ঘটনা ঘটে। ভোট গণনা শেষে ইউপি চেয়ারম্যান পদে বিজয়ী প্রার্থী শাহান উল্লাহর সমর্থকরা এলাকায় বিজয় মিছিল বের করে। এ সময় প্রতিদ্বন্দ্বী পরাজিত প্রার্থী জিতু মিয়ার সমর্থকরা মিছিলে হামলা চালায়। হামলাকারীদের ধারালো অস্ত্রের  আঘাতে ১০ জন আহত হন। আহতদের মধ্যে গুরুতর অবস্থায় ৩ জনকে সিলেট ওসমানী মেডিকেল কলেজ হাসপাতালে ভর্তি করা হয়। তারা হচ্ছেন- বালাগঞ্জ উপজেলার নেয়গাঁও ঐয়া গ্রামের কবির মিয়া (৫৫), শাহীন মিয়া (২৮) ও সিকান্দর আলী (৪৫)। আহত অন্যরা প্রাথমিক চিকিৎসা নিয়েছেন। খবর পেয়ে পুলিশ ঘটনাস্থল পরিদর্শন করেছে। এব্যাপারে রোববার পর্যন্ত থানায় কোন মামলা হয়নি। এ ঘটনায় এলাকায় উত্তেজনা বিরাজ করায় পুলিশ মোতায়েন রয়েছে বলে জানিয়েছেন ওসমানীনগর থানার ওসি নির্মলেন্দু চক্রবর্তী।    সিংড়ায় নির্বাচন পরবর্তী  সহিংসতা ত্রিমুখী সংঘর্ষে আহত ২৫  নাটোর প্রতিনিধি: নাটোরের সিংড়ার বিলদহর বাজারে নির্বাচন পরবর্তী সহিংসতায় ৩ পরাজিত চেয়ারম্যান প্রার্থীর সমর্থকদের ত্রিমুখী সংঘর্ষে অন্তত ২৫ জন আহত হয়েছে। আহতদের রাজশাহী মেডিকেল কলেজ হাসপাতালসহ বিভিন্ন স্থানে ভর্তি করা হয়েছে। পুলিশ ও এলাকাবাসী জানায়, গতকাল সকালে সিংড়া উপজেলার চামারী ইউনিয়নের বিলদহর বাজারে আওয়ামী লীগের বিদ্রোহী পরাজিত চেয়ারম্যান প্রার্থী লুৎফর মোল্লার সমর্থক গফুরকে মারপিট করে আওয়ামী লীগ মনোনীত পরাজিত প্রার্থী শাহাদতের লোকজন। এ সংবাদ শুনে লুৎফর  সমর্থক ও গফুরের আত্মীয়-স্বজনরা শাহাদত সমর্থকদের মারপিট করে। এরপর শাহাদত সমর্থকরা ঐক্যবদ্ধ হয়ে গফুর ও তার আত্মীয়-স্বজনদের বাড়িতে হামলা চালিয়ে ভাঙচুর ও মারপিট করে। এ সময় আরেক পরাজিত প্রার্থী বিএনপি সমর্থিত নূরুন্নবীর কিছু সমর্থকও আহত হয়। এ ঘটনায় একপর্যায়ে তা ত্রিমুখী সংঘর্ষে রূপ নেয়। ওই সংঘর্ষে অন্তত ২৫ জন আহত হয়। আহতরা হলো ইয়ামিন, ফারুক, শ্যামল, খালেক, আব্দুস সালাম, ইলিম উদ্দিন, আব্দুল গফুর, মোস্তা, আফছার, লিটন, বিমল, নয়ন ও ফজোসহ অজ্ঞাত আরও কয়েকজন। আহতদের রাজশাহী মেডিকেল কলেজসহ বিভিন্ন স্থানে ভর্তি করা  হয়েছে বলে তাদের পরিবার থেকে দাবি করা হয়েছে। এ ব্যাপারে সিংড়া থানার ভারপ্রাপ্ত কর্মকর্তা ফয়েজুর রহমান বলেন, সকালে ৩ পরাজিত চেয়ারম্যান সমর্থকদের মধ্যে সংঘর্ষ বাধে। এতে ৫-৬ জন আহত হয়। বর্তমানে পরিস্থিতি শান্ত রয়েছে।    সরিষাবাড়ীতে নির্বাচনোত্তর সহিংসতায় পুলিশসহ আহত ৩০  সরিষাবাড়ী (জামালপুর) প্রতিনিধি: সরিষাবাড়ীতে ইউপি নির্বাচনোত্তর বিক্ষিপ্ত সহিংসতায় পুলিশের এক উপ-পরিদর্শকসহ কয়েকটি স্থানে অন্তত ৩০ জন আহত। বাড়িঘরে হামলা, ভাঙচুর, অগ্নিসংযোগ ও লুটপাটের ঘটনা  ঘটে।  শনিবার রাতে আওনা ইউনিয়নের পরাজিত চেয়ারম্যান প্রার্থী ইনামুল হক সোহেলের লোকজনদের হামলায় নির্বাচিত চেয়ারম্যান বেল্লাল হোসেন ও তার পক্ষের আবু বক্কর, মিলন, মুকুল, সোহেল আহত হন। আহতদের জামালপুর হাসপাতাল ভর্তি করা হয়েছে। কামরাবাদ ইউনিয়নের ১নং ওয়ার্ডের পরাজিত মেম্বার প্রার্থী সুরুজ্জামানের লোকজন শনিবার রাতে হেলেঞ্চাবাড়ী গ্রামের জয়ী প্রার্থীর সমর্থক রশিদ ও কদ্দুসের বাড়িতে হামলা ও অগ্নিসংযোগের ঘটনা ঘটায়। এ সময় হামলায় অন্তত ১০ জন আহত হয়। আহতরা হলেন- আন্না, হালিম, দুলাল, বিষু, তরু, বিল্লাত, আনার ও বিপুল।  হামলাকারীরা এ সময় ৮টি ঘর ভাঙচুর, ২টি ঘরে অগ্নিসংযোগ ও লুটপাটের ঘটনা ঘটায়। এছাড়া ডোয়াইল ইউনিয়নে দুই পক্ষের মধ্যে সংঘর্ষে পুলিশের উপ-পরিদর্শক আবু সাইদসহ রঘুনাথপুর গ্রামের রনজু, ফারুক, সাদ্দাম ও লেবু আহত হন। রনজুকে মুমূর্ষু অবস্থায় প্রথমে সরিষাবাড়ী পরে ময়মনসিংহ মেডিকেল কলেজে ভর্তি করা হয়। অপরদিকে পোগলদিঘা ইউনিয়নের পরাজিত মেম্বার প্রার্থী আতিকুর ও খোকনের সমর্থকদের মধ্যে শনিবার ও গতকাল দফায় দফায় সংঘর্র্ষের ঘটনা ঘটে। সংবাদ পেয়ে নির্বাচিত চেয়ারম্যান শামসউদ্দিন ও পুলিশ ঘটনাস্থলে গিয়ে পরিস্থিতি নিয়ন্ত্রণে আনে। এ সময়  কয়েকটি বাড়িতে হামলা চালিয়ে ভাঙচুরের ঘটনা ঘটায়।    রাজবাড়ীর কালুখালীতে দুই পরাজিত মেম্বার প্রার্থীর সমর্থকদের সংঘর্ষে ১৫ জন আহত  রাজবাড়ী প্রতিনিধি: রাজবাড়ীর কালুখালী উপজেলার সাওরাইল ইউনিয়নে গতকাল পরাজিত দুই মেম্বার প্রার্থী আমের আলী ও ইয়াকুবের সমর্থকদের মধ্যে সংঘর্ষে ১৫ জন আহত হয়েছে। আহতদের মধ্যে ৩ জনকে ফরিদপুর মেডিকেল কলেজ হাসপাতাল এবং বাকিদের পাংশা স্বাস্থ্য কমপ্লেক্সে ভর্তি করা হয়েছে। আহতরা হলো- মেম্বার প্রার্থী আমের আলী, শরিফুল, বাবলু, আমজাদ,  কাশেম ও মানিক। পাংশা থানার এসআই নাসিরউদ্দিন জানান, সংঘর্ষের খবর পেয়ে পাংশা থানার পুলিশ ঘটনাস্থলে গিয়ে পরিস্থিতি নিয়ন্ত্রণে আনে। দুই পক্ষকেই আইনগত পদক্ষেপ নেয়ার জন্য পরামর্শ দেয়া হয়েছে।